Man deur leeu gegryp: ‘Dis vir ons ŉ dubbele tragedie’Mike Hodge sterk aan in die hospitaal. Foto: Via Twitter Mike Hodge (72), die eienaar van Marakele Animal Sanctuary buite Thabazimbi in Limpopo, sterk goed aan in ŉ Johannesburgse hospitaal nadat hy Saterdag op sy wildreservaat deur een van sy leeus aangeval is. Maroela Media het Dinsdag berig ŉ video van die voorval is geneem en maak wyd opslae op sosiale media. In die video kan ŉ mens sien hoe Hodge in ŉ leeukamp loop voordat hy skielik begin terughardloop na ŉ bakkie met veiligheidsbuffers op. Hy word deur ŉ tienjarige leeumannetjie, intussen geïdentifiseer as Shamba, aan sy skouer gegryp en etlike meters tot agter ŉ bos ingesleep voordat die leeu hom los. Die leeu gryp hom weer aan sy skouer waarna ŉ mens skote hoor klap. ŉ Duidelik getraumatiseerde vrou en man, wat intussen as toeriste geïdentifiseer is, het die voorval op ŉ selfoonvideo vasgevang. Bernadette Maguire, woordvoerder van die familie, het Woensdag aan Maroela Media bevestig die voorval het Saterdag omstreeks 11:20 plaasgevind. “Mike het dít gedoen waarvoor hy die liefste is – om sy liefde vir roofdiere met besoekers aan sy reservaat te deel,” het Maguire gesê. Maguire het gesê een van die hoogtepunte vir besoekers is om op ŉ rit deur die leeukamp te gaan in die “Lion Mobile”, ŉ voertuig met ŉ hok agterop waarin toeriste kan sit. “Mike het soos elke dag uit die voertuig geklim om die leeukamp se hek oop te maak nadat hy toeriste op ŉ rit geneem het. As voorsorgmaatreël maak ŉ personeellid altyd seker dat Shamba se aandag afgetrek en hy weg van die hek af gelok word – soos op die video gesien kan word. Ongelukkig het Shamba onverwags terug hek toe beweeg, waarna hy Mike getakel het toe hy veiligheid in die voertuig wou soek.” Die sogenaamde “Lion Mobile”. Foto: Via www.marakeleanimalsanctuary.co.za Volgens Maguire moes Shamba noodgedwonge doodgeskiet word om Hodge se lewe te red. Hodge se vrou, Chrissy, was ten tyde van die voorval in die dorp en sy dogter, Emma, was by die hoofhek. Hodge is daarna na ŉ plaaslike hospitaal gehaas waar hy gestabiliseer is voordat hy met ŉ helikopter na ŉ hospitaal in Johannesburg geneem is. Hy het ŉ gebreekte kakebeen en verskeie snywonde, maar herstel goed. “Dit is ŉ dubbele tragedie vir die familie wat Shamba as babaleeutjie met die hand grootgemaak het. Hy is in die reservaat gebore. Mike is ŉ wildlewe-veteraan en deeglik bewus van die gevare om met wilde diere te werk, maar dit bly sy passie. Hy hanteer en teel leeus al byna 30 jaar lank,” het Maguire bygevoeg. Sy het gesê Chrissy bestempel die gesin as gebroke oor die verlies van Shamba. Maguire het gesê Hodge se herstelproses gaan nog lank en moeilik wees, maar hy sal aanhou met sy ongelooflike werk saam met African Wildlife. Hy beplan ook om ŉ boek oor sy ondervinding met hierdie “ongelooflike diere” te skryf. Die Hodges het in 2003 met ŉ leeuprojek begin nadat hulle in 1999 van Engeland na Suid-Afrika verhuis het. Die reservaat het sy deure in 2010 geopen om ŉ veilige hawe vir diere te bied en om die toerismebedryf in die omgewing ŉ hupstoot te gee. WAARSKUWING: Die video is nie geskik vir sensitiewe lesers en kinders nie.